Dionýz Čollák

Prof. MVDr. **Dionýz Čollák**, CSc. (* 14. marec 1926, Sečovce – † 15. december 2004, Brno) bol slovenský veterinár a vysokoškolský profesor veterinárnej medicíny. Predmetom jeho skúmania bola veterinárna ortopédia, veterinárna chirurgia a morfológia. Je autorom viacerých prác publikovaných v odborných časopisoch a spoluautorom niekoľkých diel venujúcich sa tejto problematike.

## Životopis
### Detstvo a gymnaziálne štúdium
Narodil sa 14. marca 1926 v Sečovciach v rodine notára. Väčšina ostatných členov rodiny pôsobila v školstve. Pre otcovu prácu sa často sťahovali, preto gymnaziálne štúdium absolvoval štúdium v Michalovciach (1937) a v Prešove až napokon v roku zmaturoval na gymnáziu v Bratislave (1945).

### Vysoká škola veterinárska v Brne
V rokoch 1948 až 1951 pokračoval v štúdiu na Vysokej škole veterinárskej v Brne. Bol jedným zo študentov prof. MVDr. Jana Koldu, DrSc. Na vlastnú žiadosť získal miesto asistenta na anatomickom ústave (1. apríla 1948 – 30. júna 1951). 15. septembra 1951 mu bol udelený titul doktora veterinárneho lekárstva.

### Vysoká škola veterinárska v Košiciach
Následne, v období rokov 1951 až 1971, pracoval na novozaloženej Vysokej škole veterinárskej v Košiciach (dnes Univerzita veterinárskeho lekárstva a farmácie v Košiciach). Po roku bol požiadaný, aby prešiel na kliniku chirurgie a ortopédie, kde strávil 19 rokov. V rokoch 1951 až 1961 bol odborným asistentom chirurgickej a ortopedickej kliniky, roku 1956 vedúcim ortopedickej kliniky. Po habilitácii (1961) bol ustanovený docentom pre odbor chirurgie a ortopédie. Titul kandidáta veterinárnych vied dostal roku 1965. Neskôr bol prodekanom pre pedagogiku (1961 – 1966) a pre investičnú výstavbu (1966 – 1969). Profesúru získal roku 1968 a okrem postu profesora chirurgie a ortopédie zastával tiež funkciu prednostu ortopedickej kliniky školy. Ale pre kritiku činnosti KSČ a KSS bol nútený opustiť vysokú školu a odišiel na veterinárnu ošetrovňu v Humennom (1970 – 1971).

### Vysoká škola zemědelská v Českých Budějoviciach
Od roku 1972 vyučoval anatómiu a fyziológiu hospodárskych zvierat na  Vysokej škole zemědelskej v Prahe – Prevádzkovo-ekonomickej fakulte v Českých Budějoviciach.  Roku 1973 bol vymenovaný za vedúceho katedry. Roku 1988 odišiel do dôchodku.

### Osobný život
So svojou prvou manželkou, Jitkou, mal dve deti, dcéru Milicu a syna Radovana, ale zomrela v novembri 1982. 
Druhýkrát sa oženil v roku 1983 s doc. Ing. Jarmilou Lisyovou, CSc. Zomrel 15. decembra 2004 na následky úrazu.

## Dielo
* 1951 – *Úvod do anatomie a náuka o kostech: Určeno pro posluchače vet. fakulty* (ďalšie vydania 1952, 1953, 1959)
* 1958 – *Podkúvačstvo*
* 1959 – *Základy diagnostiky a terapie chorôb a paznechtov*
* 1962 – *Operativní veterinární chirurgie*
* 1976 – *Morfologie hospodářskych zvířat*

## Ocenenia
* 1986 – *Pamätná medaila Vysokej škole veterinárskej v Košiciach*
* 1988 – *Pamätná medaila pri príležitosti 200. výročia výuky poľnohospodárskych vied v Čechách*
* 1996 – *Zlatá medaila Univerzity veterinárneho lekárstva v Košiciach*

## Referencie


Kategória:Slovenskí veterinári
Kategória:Slovenskí univerzitní profesori
Kategória:Slovenskí autori náučnej literatúry
Kategória:Osobnosti zo Sečoviec